C 386/1

ΈΚΘΕΣΗ ΔΡΑΣΤΗΡΙΟΤΉΤΩΝ ΤΗΣ ΕΠΙΤΡΟΠΉΣ ΕΠΟΠΤΕΊΑΣ ΤΗΣ OLAF — 2016

(2018/C 386/01)

Μέλη της επιτροπής εποπτείας της OLAF

Tuomas PÖYSTI, μέλος της επιτροπής και πρόεδρος έως τις 12 Ιουλίου 2016

Γενικός ελεγκτής της Φινλανδίας έως την 1η Οκτωβρίου 2015, στη συνέχεια υφυπουργός Εσωτερικών, Φινλανδία

Johan DENOLF, μέλος της επιτροπής έως τις 22 Ιανουαρίου 2016, προσωρινός πρόεδρος από 13 Ιουλίου 2016 έως 6 Σεπτεμβρίου 2016

Αστυνομικός διοικητής της Ομοσπονδιακής Αστυνομίας,

μέλος της Μονάδας Χρηματοοικονομικών Πληροφοριών (ΜΧΠ), Βέλγιο

Colette DRINAN, μέλος της επιτροπής από τις 13 Ιουλίου 2016, πρόεδρος από τις 7 Σεπτεμβρίου 2016

Διευθύντρια Ελέγχου, Υπηρεσία του Γενικού Ελεγκτή, Ιρλανδία

Herbert BÖSCH, μέλος της επιτροπής έως τις 12 Ιουλίου 2016

Πρώην μέλος του Ευρωπαϊκού Κοινοβουλίου

Πρώην πρόεδρος της Επιτροπής Ελέγχου του Προϋπολογισμού του Ευρωπαϊκού Κοινοβουλίου, Υπεύθυνος ελέγχου στην πόλη Bregenz, Αυστρία

Catherine PIGNON, μέλος της επιτροπής έως τις 22 Ιανουαρίου 2017

Γενική εισαγγελέας του Εφετείου της Angers και στη συνέχεια του Bordeaux, πρόεδρος του Σώματος Γενικών Εισαγγελέων, Γαλλία

Δημήτριος ΖΗΜΙΑΝΙΤΗΣ, μέλος της επιτροπής έως τις 22 Ιανουαρίου 2017

Γενικός εισαγγελέας του Εφετείου της Αθήνας, Ελλάδα,

Αναπληρωτής προϊστάμενος της Εισαγγελίας στο Πρωτοδικείο Αθηνών

Grażyna STRONIKOWSKA, μέλος της επιτροπής από τις 13 Ιουλίου 2016

Εισαγγελέας της Εθνικής Εισαγγελίας, Βαρσοβία, Πολωνία

ΠΡΟΛΟΓΟΣ ΤΗΣ ΠΡΟΕΔΡΟΥ

Ως πρόεδρος της επιτροπής εποπτείας της Ευρωπαϊκής Υπηρεσίας Καταπολέμησης της Απάτης (OLAF), έχω την ευχαρίστηση να παρουσιάσω την ετήσια έκθεση της επιτροπής, σύμφωνα με το άρθρο 15 παράγραφος 9 του κανονισμού (ΕΕ, Ευρατόμ) αριθ. 883/2013. Πήρα τη σκυτάλη από τον κ. Pöysti και τον κ. Bösch, τους οποίους αντικαταστήσαμε η κ. Stronikowska και εγώ για να εφαρμόσουμε τη σταδιακή ανανέωση όπως προβλέπεται στον κανονισμό.

Η επιτροπή εποπτείας, ως υψηλού επιπέδου ανεξάρτητο όργανο εποπτείας, συμβάλλει στο κράτος δικαίου και στην αποδοτικότητα και την αποτελεσματικότητα της προσπάθειας της Ευρωπαϊκής Ένωσης να καταπολεμήσει την απάτη, τις σοβαρές παρατυπίες και άλλες παράνομες δραστηριότητες. Με βάση την ανάλυση των πληροφοριών που λαμβάνει η επιτροπή από τον Γενικό Διευθυντή της OLAF, εκδίδει γνωμοδοτήσεις και εκθέσεις. Οι γνωμοδοτήσεις μπορεί να περιέχουν συστάσεις που απευθύνονται στον Γενικό Διευθυντή της OLAF. Η επιτροπή παρακολουθεί τακτικά την εκτέλεση από την OLAF των ερευνητικών της καθηκόντων, προκειμένου να ενισχύσει την ανεξαρτησία της OLAF κατά την ορθή άσκηση των αρμοδιοτήτων της Υπηρεσίας.

Πρόκειται για την πέμπτη και τελευταία έκθεση δραστηριοτήτων της τρέχουσας επιτροπής εποπτείας. Καλύπτει τις δραστηριότητες της επιτροπής έως τις 22 Ιανουαρίου 2017 και παρέχει επισκόπηση των δραστηριοτήτων παρακολούθησης, ορισμένες από τις οποίες οδήγησαν στη δημοσίευση γνωμοδοτήσεων ή εκθέσεων κατά τη διάρκεια του 2016. Δεδομένου ότι πρόκειται για την τελική έκθεση της επιτροπής που διορίστηκε τον Ιανουάριο του 2012, περιλαμβάνει εκτεταμένα κεφάλαια σχετικά με την εκτίμηση της επιτροπής για τη διάρκεια των ερευνών και την εκτίμησή της για την εφαρμογή των διαδικαστικών εγγυήσεων στις έρευνες της OLAF.

Το 2016, το έργο της Επιτροπής επικεντρώθηκε στην αξιολόγηση της ανεξαρτησίας των ερευνών και στην ασυλία του γενικού διευθυντή της OLAF, στους δείκτες επιδόσεων της OLAF, όπως αυτοί παρουσιάζονται από την OLAF στην έκθεση δραστηριοτήτων της για το 2015, στον ποιοτικό και ποσοτικό έλεγχο κατά τη διάρκεια των ερευνών, την παρακολούθηση των πειθαρχικών συστάσεων της OLAF, και την εφαρμογή των συστάσεων της επιτροπής από τον γενικό διευθυντή της OLAF.

Την επιτροπή υποστήριξαν τα ευρωπαϊκά θεσμικά όργανα που τροποποίησαν τον κανονισμό (ΕΕ, Ευρατόμ) αριθ. 883/2013 διασφαλίζοντας τη δημοσιονομική ανεξαρτησία της επιτροπής και τη λειτουργική ανεξαρτησία της γραμματείας της. Εξέδωσαν επίσης την κοινή γνωμοδότηση των Νομικών Υπηρεσιών του Ευρωπαϊκού Κοινοβουλίου, του Συμβουλίου και της Ευρωπαϊκής Επιτροπής σχετικά με τρεις πτυχές της σχέσης μεταξύ της OLAF και της επιτροπής εποπτείας. Το γεγονός αυτό επέφερε μεγαλύτερη σαφήνεια ως προς το νομικό πλαίσιο και ενίσχυσε την ανεξαρτησία της επιτροπής.

Η επιτροπή εποπτείας δεσμεύεται να βελτιώσει τη λογοδοσία και τη διαφάνεια της Ευρωπαϊκής Υπηρεσίας για την Καταπολέμηση της Απάτης. Η επιτροπή εκτιμά ιδιαίτερα το έργο που επιτελεί το προσωπικό της OLAF κατά τη σημαντική αποστολή του.

Βρυξέλλες, 20 Ιανουαρίου 2017 Colette DRINAN Πρόεδρος, Επιτροπή εποπτείας της OLAF

ΠΕΡΙΕΧΟΜΕΝΑ

ΔΗΛΩΣΗ ΑΠΟΣΤΟΛΗΣ 4

ΠΡΟΣΒΑΣΗ ΣΕ ΠΛΗΡΟΦΟΡΙΕΣ ΓΙΑ ΤΙΣ ΕΠΟΠΤΙΚΕΣ ΛΕΙΤΟΥΡΓΙΕΣ 5

ΑΞΙΟΛΟΓΗΣΗ ΤΗΣ ΑΝΕΞΑΡΤΗΣΙΑΣ ΤΟΥ ΓΕΝΙΚΟΥ ΔΙΕΥΘΥΝΤΗ 6

ΔΙΑΔΙΚΑΣΤΙΚΕΣ ΕΓΓΥΗΣΕΙΣ ΚΑΙ ΘΕΜΕΛΙΩΔΗ ΔΙΚΑΙΩΜΑΤΑ ΣΤΟ ΠΛΑΙΣΙΟ ΤΩΝ ΕΡΕΥΝΩΝ ΤΗΣ OLAF 7

Ελεγχος και επαλήθευση νομιμότητας 7

Καταγγελίες για τις έρευνες της olaf 7

Οργανισμός θεμελιωδών δικαιωμάτων 7

ΔΙΑΡΚΕΙΑ ΤΩΝ ΕΡΕΥΝΩΝ ΤΗΣ OLAF 8

Ερευνες που διαρκούν περισσότερο από 12 μήνες 8

Διάρκεια του χειρισμού των πληροφοριών πριν από την έναρξη έρευνας 9

Ποιοτική ανάλυση των 477 εκθέσεων σχετικά με έρευνες που διαρκούν περισσότερο από 12 μήνες 9

ΠΡΟΤΕΡΑΙΟΤΗΤΕΣ ΤΗΣ ΠΟΛΙΤΙΚΗΣ ΣΕ ΘΕΜΑΤΑ ΕΡΕΥΝΩΝ ΓΙΑ ΤΟ ΕΤΟΣ 2017 10

ΣΥΝΕΧΕΙΑ ΠΟΥ ΔΟΘΗΚΕ ΥΣΤΕΡΑ ΑΠΟ ΤΙΣ ΣΥΣΤΑΣΕΙΣ ΤΗΣ OLAF 10

Πειθαρχικές συστάσεις 10

Συστάσεις δικαστικού χαρακτήρα 11

Οικονομικές συστάσεις 13

Διοικητικές συστάσεις 13

ΠΡΟΣΧΕΔΙΟ ΠΡΟΫΠΟΛΟΓΙΣΜΟΥ 2017 13

ΕΤΗΣΙΑ ΕΚΘΕΣΗ ΔΡΑΣΤΗΡΙΟΤΗΤΩΝ ΤΗΣ OLAF — 2015 14

ΣΥΝΕΧΕΙΑ ΑΠΟ ΤΗΝ OLAF ΣΧΕΤΙΚΑ ΜΕ ΤΙΣ ΣΥΣΤΑΣΕΙΣ ΤΗΣ ΕΠΙΤΡΟΠΗΣ ΕΠΟΠΤΕΙΑΣ 15

ΔΙΑΚΥΒΕΡΝΗΣΗ ΤΗΣ ΕΠΙΤΡΟΠΗΣ ΕΠΟΠΤΕΙΑΣ 15

Συναντήσεις με τα θεσμικά και άλλα όργανα και τους οργανισμούς της εε 15

Μεθοδοι εργασίας και διαφάνεια 15

Τροποποίηση του κανονισμού (εε, ευρατομ) αριθ. 883/2013 σχετικά με τη γραμματεία της επιτροπής εποπτείας 16

Θέματα προϋπολογισμού 16

ΝΟΜΟΘΕΤΙΚΟ ΠΛΑΙΣΙΟ 16

Αξιολόγηση του κανονισμού (εε, ευρατομ) αριθ. 883/2013 16

Πρόταση για τη σύσταση της Ευρωπαϊκής εισαγγελίας (eppo) 17

ΠΑΡΑΡΤΗΜΑ 18

ΔΗΛΩΣΗ ΑΠΟΣΤΟΛΗΣ

Άρθρο 15 παράγραφος 1 του κανονισμού (ΕΕ, Ευρατόμ) αριθ. 883/2013: Η επιτροπή εποπτείας παρακολουθεί τακτικά την εκτέλεση από την Υπηρεσία των ερευνητικών της καθηκόντων, προκειμένου να ενισχύσει την ανεξαρτησία της Υπηρεσίας κατά την ορθή άσκηση των αρμοδιοτήτων που της ανατίθενται δυνάμει του παρόντος κανονισμού. Η επιτροπή εποπτείας παρακολουθεί ιδίως τις εξελίξεις όσον αφορά την εφαρμογή των διαδικαστικών εγγυήσεων και τη διάρκεια των ερευνών με βάση τις πληροφορίες που παρέχει ο γενικός διευθυντής σύμφωνα με το άρθρο 7 παράγραφος 8.

Η αποστολή της επιτροπής εποπτείας της OLAF, όπως ορίζεται στον κανονισμό (ΕΕ, Ευρατόμ) αριθ. 883/2013 του Ευρωπαϊκού Κοινοβουλίου και του Συμβουλίου (1), είναι να ενισχύει την ανεξαρτησία της OLAF κατά την ορθή άσκηση των αρμοδιοτήτων που της ανατίθενται (2) Για την εκπλήρωση της εν λόγω αποστολής, ο νομοθέτης της ΕΕ έχει αναθέσει στην επιτροπή εποπτείας (ΕΕπ) έναν τριπλό ρόλο:

— Η ΕΕπ είναι το εποπτικό όργανο της OLAF και θεματοφύλακας της ανεξαρτησίας της· παρακολουθεί τακτικά την εκτέλεση από την OLAF των ερευνητικών της καθηκόντων και ιδίως τις εξελίξεις όσον αφορά την εφαρμογή των διαδικαστικών εγγυήσεων και τη διάρκεια των ερευνών.

— Η ΕΕπ ασκεί συμβουλευτικό ρόλο προς τον γενικό διευθυντή της OLAF, τον οποίον επικουρεί στην εκτέλεση των καθηκόντων του, με τους εξής τρόπους: — κοινοποιεί σε αυτόν τα αποτελέσματα της παρακολούθησης που διεξάγει ως προς την άσκηση των ερευνητικών καθηκόντων της OLAF, την εφαρμογή των διαδικαστικών εγγυήσεων και τη διάρκεια των ερευνών, και, κατά περίπτωση, προβαίνει σε κατάλληλες συστάσεις· — απευθύνει σε αυτόν γνωμοδοτήσεις, καθώς και συστάσεις, κατά περίπτωση, μεταξύ άλλων όσον αφορά τους απαιτούμενους πόρους για τη διενέργεια του ερευνητικού έργου της OLAF, τις προτεραιότητες της OLAF σε θέματα ερευνών και τη διάρκεια ερευνών· — υποβάλλει τις παρατηρήσεις της (καθώς και συστάσεις, κατά περίπτωση) για τις κατευθυντήριες γραμμές (και κάθε τροποποίησή τους) όσον αφορά τις διαδικασίες έρευνας, τις οποίες υιοθετεί ο γενικός διευθυντής σύμφωνα με το άρθρο 17 παράγραφος 8 του κανονισμού.

— Η ΕΕπ είναι εταίρος διαλόγου των θεσμικών οργάνων της ΕΕ, στα οποία υποβάλλει εκθέσεις για τις δραστηριότητές της, προς τα οποία δύναται –κατόπιν αιτήματος– να εκδίδει γνωμοδοτήσεις, και με τα οποία ανταλλάσσει απόψεις σε πολιτικό επίπεδο, παρέχοντάς τους με τον τρόπο αυτό μοναδική εμπειρογνωμοσύνη η οποία βασίζεται στην πείρα που έχει αποκτήσει στον τομέα της παρακολούθησης.

ΠΡΟΣΒΑΣΗ ΣΕ ΠΛΗΡΟΦΟΡΙΕΣ ΓΙΑ ΤΙΣ ΕΠΟΠΤΙΚΕΣ ΛΕΙΤΟΥΡΓΙΕΣ

Άρθρο 15 παράγραφος 1 του κανονισμού (ΕΕ, Ευρατόμ) αριθ. 883/2013: Η επιτροπή εποπτείας παρακολουθεί τακτικά την εκτέλεση από την Υπηρεσία των ερευνητικών της καθηκόντων, […] Άρθρο 4 της απόφασης της Επιτροπής, της 28ης Απριλίου 1999, για την ίδρυση της Ευρωπαϊκής Υπηρεσίας Καταπολέμησης της Απάτης: […] Η επιτροπή [εποπτείας] ασκεί τακτικό έλεγχο επί της άσκησης των ερευνητικών καθηκόντων από την Υπηρεσία.

1. Στην έκθεση δραστηριοτήτων της επιτροπής για το 2015, η περιορισμένη πρόσβαση σε πληροφορίες από την OLAF επισημάνθηκε ως επείγον ζήτημα. Το ζήτημα ατό εξακολούθησε να υπάρχει κατά τη διάρκεια του 2016, υποβιβάζοντας κατ’ αυτόν τον τρόπο την αποτελεσματικότητα του εποπτικού ρόλου της επιτροπής.

2. Η ουσία της ανησυχίας είναι η θεμελιώδης διαφορά μεταξύ της επιτροπής εποπτείας και του γενικού διευθυντή της OLAF ως προς την αντίληψη για τον ρόλο της επιτροπής. Ο γενικός διευθυντής φαίνεται να θεωρεί ότι η κύρια αποστολή της επιτροπής είναι να στηρίζει την ανεξαρτησία του και να παρακολουθεί τα στατιστικά στοιχεία σε γενικό επίπεδο. Η επιτροπή υπογραμμίζει τον εποπτικό της ρόλο ως του μόνου φορέα που μπορεί να διασφαλίσει τη λογοδοσία για την ερευνητική λειτουργία της OLAF. Κατά την άποψη του γενικού διευθυντή της OLAF η επιτροπή εποπτείας θα πρέπει να ενεργεί μόνο με βάση τις πληροφορίες που επιλέγει να της παράσχει ο γενικός διευθυντής. Η άποψη της επιτροπής απαιτεί την ανεξάρτητη πρόσβαση σε πληροφορίες προκειμένου να διασφαλίσει αντικειμενική παρακολούθηση.

3. Το 2016 η επιτροπή δεν ήταν σε θέση να έχει πρόσβαση σε κανέναν μεμονωμένο φάκελο υπόθεσης. Αντιθέτως της παρασχέθηκαν φάκελοι που δειγματοληπτικά είχε επιλέξει η OLAF. Επιπλέον, υπήρχαν δυσκολίες στην πρόσβαση πληροφοριών σε άλλους τομείς. Σε αυτούς περιλαμβάνονται οι καταγγελίες, οι αιτήσεις για πρόσβαση σε έγγραφα από εξωτερικούς εταίρους και οι λεπτομέρειες των μέτρων που λαμβάνονται από την OLAF σε απάντηση στις συστάσεις της επιτροπής. Η επιτροπή σημειώνει επίσης ότι οι εκθέσεις που υποβάλλονται από την OLAF σε υποθέσεις διάρκειας άνω των 12 μηνών δεν ήταν επαρκώς λεπτομερείς ώστε να επιτρέπουν τον αποτελεσματικό έλεγχο.

4. Ενόψει των εν λόγω δυσκολιών, τόσο η επιτροπή εποπτείας όσο και ο γενικός διευθυντής της OLAF ζήτησαν από τον αντιπρόεδρο της Επιτροπής να καλέσει τις νομικές υπηρεσίες της Επιτροπής, του Κοινοβουλίου και του Συμβουλίου να εκδώσουν κοινή γνωμοδότηση σχετικά με τρεις πτυχές της σχέσης μεταξύ της OLAF και της επιτροπής. Η εν λόγω γνωμοδότηση εκδόθηκε στις 5 Σεπτεμβρίου 2016.

5. Η επιτροπή σημειώνει ότι οι τρεις νομικές υπηρεσίες συμφώνησαν με την άποψη της επιτροπής σχετικά με τις υποχρεώσεις υποβολής εκθέσεων του γενικού διευθυντή της OLAF και σχετικά με την πρόσβαση της επιτροπής σε φακέλους υποθέσεων της OLAF, συμπεριλαμβανομένων των υποθέσεων που τίθενται στο αρχείο και των εν εξελίξει υποθέσεων.

6. Συνεπώς, με τη διευκρίνιση και την επιβεβαίωση των υποχρεώσεων υποβολής εκθέσεων της OLAF έναντι της επιτροπής εποπτείας, η κοινή γνωμοδότηση θα πρέπει να διευκολύνει το έργο της επιτροπής όσον αφορά τα καθήκοντα παρακολούθησης. Κατά συνέπεια, η κοινή γνωμοδότηση θα χρησιμεύσει επίσης ως οδηγός για την έγκριση του νέου εσωτερικού κανονισμού της επιτροπής εποπτείας και της απόφασης σχετικά με την ανάγκη εργασιακών ρυθμίσεων μεταξύ της επιτροπής εποπτείας και της OLAF.

ΑΞΙΟΛΟΓΗΣΗ ΤΗΣ ΑΝΕΞΑΡΤΗΣΙΑΣ ΤΟΥ ΓΕΝΙΚΟΥ ΔΙΕΥΘΥΝΤΗ

Άρθρο 15 παράγραφος 1 του κανονισμού (ΕΕ, Ευρατόμ) αριθ. 883/2013: Η επιτροπή εποπτείας παρακολουθεί τακτικά την εκτέλεση από την Υπηρεσία των ερευνητικών της καθηκόντων, προκειμένου να ενισχύσει την ανεξαρτησία της Υπηρεσίας κατά την ορθή άσκηση των αρμοδιοτήτων που της ανατίθενται δυνάμει του παρόντος κανονισμού. Άρθρο 15 παράγραφος 9 του κανονισμού (ΕΕ, Ευρατόμ) αριθ. 883/2013: Η επιτροπή εποπτείας εκδίδει κάθε έτος τουλάχιστον μία έκθεση δραστηριοτήτων η οποία καλύπτει ειδικότερα την αξιολόγηση της ανεξαρτησίας της Υπηρεσίας, την εφαρμογή των διαδικαστικών εγγυήσεων και τη διάρκεια των ερευνών. Οι εν λόγω εκθέσεις αποστέλλονται στο Ευρωπαϊκό Κοινοβούλιο, στο Συμβούλιο, στην Επιτροπή και στο Ελεγκτικό Συνέδριο. Άρθρο 17 παράγραφος 3 του κανονισμού (ΕΕ, Ευρατόμ) αριθ. 883/2013: Ο γενικός διευθυντής δεν ζητά ούτε δέχεται εντολές από οιαδήποτε κυβέρνηση ή οιοδήποτε θεσμικό ή άλλο όργανο ή οργανισμό κατά την εκπλήρωση των καθηκόντων του που αφορούν την έναρξη και διενέργεια εσωτερικών και εξωτερικών ερευνών ή τη σύνταξη εκθέσεων μετά την ολοκλήρωση των εν λόγω ερευνών. Εάν ο γενικός διευθυντής κρίνει ότι κάποιο μέτρο που έλαβε η Επιτροπή θέτει σε κίνδυνο την ανεξαρτησία του, ενημερώνει αμέσως την επιτροπή εποπτείας και αποφασίζει αν θα προσφύγει κατά της Επιτροπής ενώπιον του Δικαστηρίου της Ευρωπαϊκής Ένωσης. Άρθρο 17 παράγραφος 9 του κανονισμού (ΕΕ, Ευρατόμ) αριθ. 883/2013: Η Επιτροπή ζητεί τη γνώμη της επιτροπής εποπτείας προτού επιβάλει οιαδήποτε πειθαρχική κύρωση στον γενικό διευθυντή.

7. Στις 2 Μαρτίου 2016 η Επιτροπή ( 3 ) ήρε εν μέρει την ασυλία του γενικού διευθυντή της OLAF κατόπιν αιτήματος των δικαστικών αρχών του Βελγίου. Στις 14 Μαρτίου 2016 ο γενικός διευθυντής της OLAF ( 4 ) ενημέρωσε την επιτροπή εποπτείας, με βάση το άρθρο 17 παράγραφος 3 του κανονισμού (ΕΕ, Ευρατόμ) αριθ. 883/2013, ότι θεωρεί πως η απόφαση της Επιτροπής της 2ας Μαρτίου αποτελεί μέτρο που θέτει σε αμφισβήτηση την ανεξαρτησία του.

8. Παρά τα αιτήματα τόσο προς την Επιτροπή όσο και προς τον γενικό διευθυντή της OLAF, δεν παρασχέθηκε στην επιτροπή εποπτείας αντίγραφο της απόφασης της Επιτροπής. Επιπλέον, η επιτροπή δεν έχει δει τα λεπτομερή στοιχεία που υπέβαλε το κάθε μέρος στο Γενικό Δικαστήριο, το οποίο υπόκειται στη δικαιοδοσία του Δικαστηρίου της Ευρωπαϊκής Ένωσης, όπου ο γενικός διευθυντής άσκησε προσφυγή ακύρωσης της απόφασης της Επιτροπής.

9. Η επιτροπή εποπτείας σημείωσε τη Διάταξη του Προέδρου του Γενικού Δικαστηρίου, της 20ής Ιουλίου 2016, σχετικά με την εφαρμογή ενδιάμεσων μέτρων στην περίπτωση αυτή ( 5 ) , δεδομένου ότι ήταν δημόσια διαθέσιμη. Η Διάταξη απέρριψε τη δεύτερη προσφυγή που άσκησε ο γενικός διευθυντής της OLAF με την οποία ζητούσε να αναστείλει την εκτέλεση της απόφασης της Επιτροπής για λόγους επείγουσας ανάγκης, προκειμένου να αποφευχθεί σοβαρή και ανεπανόρθωτη ζημία στη δική του ανεξαρτησία και στην ορθή λειτουργία της OLAF.

10. Η κύρια προσφυγή από τον γενικό διευθυντή ενώπιον του Δικαστηρίου, με την οποία ζητά την ακύρωση της απόφασης της Επιτροπής, εκκρεμεί ακόμα. Ωστόσο, η επιτροπή δεν είναι σε θέση, αυτή τη στιγμή, να διαμορφώσει ολοκληρωμένη άποψη ως προς τον ενδεχόμενο αντίκτυπο που μπορεί να έχει η άρση της ασυλίας του γενικού διευθυντή στην ανεξαρτησία της OLAF. Η επιτροπή θα παρακολουθεί στενά τις περαιτέρω εξελίξεις, λαμβάνοντας υπόψη ότι οι αρχές του τεκμηρίου αθωότητας, της αμεροληψίας, της ανεξαρτησίας και της χρηστής διακυβέρνησης και τα θέματα της ατιμωρησίας και της λογοδοσίας αποτελούν βασικά ζητήματα σε αυτήν την πρωτόγνωρη κατάσταση.

11. Η επιτροπή εποπτείας σημειώνει ότι σύμφωνα με το άρθρο 17 παράγραφος 9 του κανονισμού (ΕΕ, Ευρατόμ) αριθ. 883/2013 η Επιτροπή θα συμβουλευτεί την επιτροπή εποπτείας προτού επιβάλει οιαδήποτε πειθαρχική κύρωση στον γενικό διευθυντή. Η εν λόγω απαίτηση δεν έχει συσταθεί για κατάσταση όπου η Επιτροπή αποφασίζει να άρει την ασυλία του γενικού διευθυντή.

12. Η επιτροπή συμβούλευσε τον γενικό διευθυντή της OLAF να εξετάσει το ενδεχόμενο να λάβει επιχειρησιακά μέτρα για να αμβλύνει τις ενδεχόμενες συγκρούσεις συμφερόντων, ή μια αντίληψη σύγκρουσης συμφερόντων, που μπορεί να προκύψει κατά την επικοινωνία με τις βελγικές δικαστικές αρχές ( 6 ) Ιδίως το άρθρο 17 παράγραφος 6 του κανονισμού (ΕΕ, Ευρατόμ) αριθ. 883/20103 δίνει τη δυνατότητα για τη λήψη τέτοιων μέτρων. Η επιτροπή δεν έχει ενημερωθεί για τέτοια μέτρα.

ΔΙΑΔΙΚΑΣΤΙΚΕΣ ΕΓΓΥΗΣΕΙΣ ΚΑΙ ΘΕΜΕΛΙΩΔΗ ΔΙΚΑΙΩΜΑΤΑ ΣΤΟ ΠΛΑΙΣΙΟ ΤΩΝ ΕΡΕΥΝΩΝ ΤΗΣ OLAF

Άρθρο 15 παράγραφος 1 δεύτερο εδάφιο του κανονισμού (ΕΕ, Ευρατόμ) αριθ. 883/2013: Η επιτροπή εποπτείας παρακολουθεί ιδίως τις εξελίξεις όσον αφορά την εφαρμογή των διαδικαστικών εγγυήσεων (…). Άρθρο 17 παράγραφος 7 του κανονισμού (ΕΕ, Ευρατόμ) αριθ. 883/2013: Ο γενικός διευθυντής θεσπίζει εσωτερική συμβουλευτική και εποπτική διαδικασία, συμπεριλαμβανομένου ελέγχου νομιμότητας, όσον αφορά μεταξύ άλλων την τήρηση των διαδικαστικών εγγυήσεων και των θεμελιωδών δικαιωμάτων των ενδιαφερομένων (…).

13. Σύμφωνα με το άρθρο 15 παράγραφος 1 του κανονισμού (ΕΕ, Ευρατόμ) αριθ. 883/2013 η επιτροπή εποπτείας έχει ρητή εντολή να παρακολουθεί, συγκεκριμένα την εφαρμογή των διαδικαστικών εγγυήσεων υπό το φως των πληροφοριών που παρέχει ο γενικός διευθυντής της OLAF. Η επιτροπή αντιμετώπισε το ζήτημα σε πολλές περιπτώσεις, σε γνωμοδοτήσεις και ειδικές εκθέσεις και σε εκθέσεις δραστηριότητας. Έχει συνταχθεί σε επιτομή ενδεικτική σύνοψη των εργασιών που παραδίδονται από την απερχόμενη επιτροπή μεταξύ 2012 και 2016 ( 7 ) Αφορά κυρίως τρεις βασικούς τομείς που περιγράφονται με λεπτομέρειες παρακάτω.

Έλεγχος και επαλήθευση νομιμότητας

14. Στη γνωμοδότησή της αριθ. 2/2015 η επιτροπή εποπτείας ανέλυσε τον έλεγχο και την επαλήθευση νομιμότητας που πραγματοποιήθηκε κατά τη διάρκεια των ερευνητικών δραστηριοτήτων της OLAF, εστιάζοντας στην τήρηση των διαδικαστικών εγγυήσεων και των θεμελιωδών δικαιωμάτων.

15. Η επιτροπή συνέστησε συγκεκριμένα στην OLAF να καταρτίσει βέλτιστες πρακτικές για τους αρμόδιους για τον έλεγχο με σκοπό την επαλήθευση της τήρησης των διαδικαστικών εγγυήσεων και της αναλογικότητας κατά τη διάρκεια των ερευνών.

16. Η επιτροπή συνέστησε επίσης στον γενικό διευθυντή της OLAF να εκδώσει σχέδιο με συγκεκριμένες ενέργειες με σκοπό να ενισχύσει αποτελεσματικά τον εσωτερικό έλεγχο και τον συμβουλευτικό μηχανισμό που προβλέπεται από τον κανονισμό. Η έκδοση τέτοιου σχεδίου είναι ακόμα σε εκκρεμότητα.

Καταγγελίες για τις έρευνες της OLAF

17. Στη γνωμοδότηση αριθ. 2/2013 η επιτροπή εξέτασε τις διαθέσιμες δυνατότητες προσφυγής των προσώπων που εμπλέκονται στις έρευνες της OLAF για τυχόν παραβιάσεις των δικαιωμάτων τους και των διαδικαστικών εγγυήσεων. Η επιτροπή διαπίστωσε ότι τα πρόσωπα δεν διέθεταν επαρκή και άμεσα μέσα προσφυγής για την αντιμετώπιση τυχόν παραβιάσεων είτε μέσω εξωτερικού είτε εσωτερικού μηχανισμού.

18. Η επιτροπή εποπτείας, επομένως, συνέστησε στον γενικό διευθυντή της OLAF να θεσπίσει και να δημοσιεύσει εσωτερικό κανονισμό ύστερα από διαβούλευση με την επιτροπή σχετικά με τις λεπτομέρειες και στη συνέχεια να υποβάλλει τακτικά εκθέσεις στην επιτροπή σχετικά με τις καταγγελίες που δέχεται η OLAF και την ανταπόκριση που υπάρχει σε αυτές.

19. Ωστόσο, η επιτροπή δεν έχει λάβει λεπτομερή έκθεση σχετικά με τις καταγγελίες που υποβλήθηκαν κατά των δραστηριοτήτων της OLAF και συνδέονται με τα θεμελιώδη δικαιώματα και τις διαδικαστικές εγγυήσεις των προσώπων τα οποία αφορούν οι έρευνες, συμπεριλαμβανομένων καταγγελιών που είναι γνωστές στην OLAF και κατατέθηκαν ενώπιον άλλων αρχών ή φορέων.

Οργανισμός Θεμελιωδών Δικαιωμάτων

20. Το 2016 η επιτροπή εποπτείας ξεκίνησε ανταλλαγή απόψεων με τον Οργανισμό Θεμελιωδών Δικαιωμάτων (FRA) που έχει έδρα στη Βιέννη και είναι εξουσιοδοτημένος να παρέχει εμπειρογνωμοσύνη και συμβουλές στα κράτη μέλη, στα θεσμικά και άλλα όργανα της ΕΕ.

21. Η επιτροπή εποπτείας εντόπισε ορισμένους τομείς —όπως η νομοθετική πρόταση για την Ευρωπαϊκή Εισαγγελία— στους οποίους μια ενδεχόμενη διαβούλευση μεταξύ της OLAF και του Οργανισμού Θεμελιωδών Δικαιωμάτων θα μπορούσε ενδεχομένως να έχει ως αποτέλεσμα τη βελτίωση του επιπέδου προστασίας των θεμελιωδών δικαιωμάτων των ατόμων που σχετίζονται με τις έρευνες (είτε πρόκειται για πρόσωπα τα οποία αφορά η έρευνα είτε όχι).

22. Συνεπώς, η επιτροπή εποπτείας θεωρεί χρήσιμο για την OLAF να έρθει σε επικοινωνία με τον Οργανισμό Θεμελιωδών Δικαιωμάτων με σκοπό να ξεκινήσει μια επίσημη συνεργασία, κυρίως όσον αφορά την υποβολή των διαδικασιών της OLAF σε έλεγχο των θεμελιωδών δικαιωμάτων από τον Οργανισμό Θεμελιωδών Δικαιωμάτων.

ΔΙΑΡΚΕΙΑ ΤΩΝ ΕΡΕΥΝΩΝ ΤΗΣ OLAF

Άρθρο 7 παράγραφος 8 του κανονισμού (ΕΕ, Ευρατόμ) αριθ. 883/2013: Αν μια έρευνα δεν μπορεί να ολοκληρωθεί μετά την παρέλευση δωδεκαμήνου από την έναρξή της, ο γενικός διευθυντής υποβάλλει, κατά τη λήξη της δωδεκάμηνης προθεσμίας και στη συνέχεια ανά εξάμηνο, έκθεση στην επιτροπή εποπτείας, αναφέροντας τους σχετικούς λόγους και τα μελετώμενα διορθωτικά μέτρα για την επίσπευση της έρευνας.

Έρευνες που διαρκούν περισσότερο από 12 μήνες

23. Το 2016 η επιτροπή εποπτείας ανέλυσε 477 εκθέσεις σχετικά με 377 έρευνες διάρκειας μεγαλύτερης των 12 μηνών τις οποίες υπέβαλε ο γενικός διευθυντής της OLAF. Είχαν κλείσει 274 υποθέσεις, ενώ 103 βρίσκονταν ακόμη σε εκκρεμότητα. Τον Ιούλιο του 2016 ο γενικός διευθυντής της OLAF, ύστερα από αίτημα της επιτροπής, παρέσχε πρόσθετα στατιστικά στοιχεία σχετικά με τις εκθέσεις αυτές, προκειμένου να καταφέρει η επιτροπή να εντοπίσει καλύτερα τις γενικές τάσεις και τα μοτίβα. Διάρκεια των ερευνών από τότε που εγκρίθηκε η απόφαση κίνησης διαδικασίας: δείγμα από 377 υποθέσεις τον Ιούλιο του 2016

24. Ο γενικός διευθυντής της OLAF έθεσε ως όριο αναφοράς για τη διάρκεια των ερευνών τους 20 μήνες στο ετήσιο σχέδιο διαχείρισης (σύμφωνα με τον κανονισμό το όριο αναφοράς είναι οι 12 μήνες). Στο δείγμα υπήρχαν 42 περιπτώσεις (11 %) που διαρκούν λιγότερο από 20 μήνες και 335 περιπτώσεις (89 %) που διαρκούν περισσότερο από 20 μήνες, από τις οποίες οι 157 διαρκούν περισσότερο από 30 μήνες.

25. Η ανάλυση των στοιχείων που παρασχέθηκαν τον Ιούλιο του 2016 κατέδειξε ότι ένα σημαντικό υποσύνολο —28 υποθέσεις— προκύπτει από τη συνολική λειτουργία στις 2 Φεβρουαρίου 2012, όπου έγινε έναρξη 423 υποθέσεων την ίδια ημέρα ( 8 ) . Η επιτροπή εποπτείας είναι της γνώμης ότι αυτές τις 28 υποθέσεις θα πρέπει να τις παρακολουθήσει η OLAF ώστε να αποφευχθεί η παρεμπόδιση της απόδοσης από τη συνεχή αναμέτρηση με αυτά που κληροδότησαν τα προηγούμενα συστήματα.

Διάρκεια του χειρισμού των πληροφοριών πριν από την έναρξη έρευνας

26. Η διάρκεια των ερευνών μετριέται από την OLAF από την απόφαση να ξεκινήσει έρευνα. Δεδομένου ότι πριν από τις αποφάσεις αυτές προηγείται ένα διάστημα αξιολόγησης των πληροφοριών που υποβάλλονται στις εκθέσεις, η επιτροπή εποπτείας θεώρησε σημαντικό να εξετάσει επίσης τη διάρκεια της επεξεργασίας των πληροφοριών από την ημερομηνία που τις παραλαμβάνει η OLAF έως την έναρξη ή την απόρριψη της υπόθεσης.

27. Ο γενικός διευθυντής της OLAF καθόρισε ενδεικτική προθεσμία για την αξιολόγηση τους δύο μήνες. Δεν είναι σαφές για την επιτροπή αν η προθεσμία θα υπολογίζεται από την ημερομηνία παραλαβής των πληροφοριών από την OLAF, από τη δημιουργία του αριθμού της υπόθεσης, από την ανάθεση των εισερχόμενων πληροφοριών σε αρμόδιο για την επιλογή ή από την πρώτη ενέργεια του αρμόδιου για την επιλογή στην υπόθεση. Η OLAF ενημέρωσε την επιτροπή ότι εργαλεία παρακολούθησης έχουν τη δυνατότητα να αποφεύγουν τα νεκρά σημεία κατά το χειρισμό των πληροφοριών.

28. Η επιτροπή εποπτείας θα εξετάσει το ενδεχόμενο πιο ενδελεχούς εξέτασης των εν λόγω εργαλείων παρακολούθησης και των στοιχείων κατά τη διάρκεια χειρισμού των εισερχόμενων πληροφοριών.

Ποιοτική ανάλυση των 477 εκθέσεων σχετικά με έρευνες που διαρκούν περισσότερο από 12 μήνες

29. Η επιτροπή εποπτείας πραγματοποίησε διεξοδική ανάλυση των 477 εκθέσεων σχετικά με έρευνες που διαρκούν περισσότερο από 12 μήνες ( 9 ) με σκοπό να αξιολογήσει τα εξής: — τον αριθμό των υποθέσεων στις οποίες η έκθεση της OLAF περιλαμβάνει λόγους που βασίζονται σε γεγονότα για τη μη ολοκλήρωση της έρευνας και διορθωτικά μέτρα για την επιτάχυνση της έρευνας· — τον αριθμό των περιπτώσεων στις οποίες υπήρχε εξέλιξη σε σύγκριση με την κατάσταση που περιγράφεται στη γνωμοδότηση της επιτροπής εποπτείας αριθ. 4/2014 (10)· — τον αριθμό των υποθέσεων στις οποίες ενδείκνυνται τα διορθωτικά μέτρα, λαμβανομένου υπόψη του λόγου που προβάλλεται για τη μη ολοκλήρωση της έρευνας και/ή είναι σύμφωνες με την εν λόγω γνωμοδότηση.

30. Στις μισές και πλέον εκθέσεις είτε δεν υπήρχαν λόγοι για τη μη ολοκλήρωση των ερευνών είτε οι λόγοι που προβάλλονταν θεωρήθηκαν ανεπαρκείς. Η έλλειψη αποδεικτικών στοιχείων που να περιλαμβάνονται στην έκθεση δεν επέτρεπε οποιονδήποτε περαιτέρω έλεγχο αυτών των πληροφοριών.

31. Σε πάρα πολλές εκθέσεις η επιτροπή εποπτείας διαπίστωσε ότι δεν είχαν υποδειχθεί διορθωτικά μέτρα ή ότι δεν υπήρχε λόγος ανησυχίας σχετικά με την καταλληλότητα των εν λόγω μέτρων.

32. Σε πάρα πολλές περιπτώσεις η επιτροπή διαπίστωσε ότι τα διορθωτικά μέτρα που ενέκρινε ο γενικός διευθυντής της OLAF για την επίσπευση των ερευνών, ή το αναφερόμενο κείμενο, δεν ήταν σύμφωνα με τις συστάσεις που διατυπώθηκαν κατά τη γνωμοδότηση της επιτροπής εποπτείας αριθ. 4/2014.

33. Συμπερασματικά, η επιτροπή διαπίστωσε ότι δεν σημειώθηκε καμία σημαντική εξέλιξη στις πρακτικές της OLAF. Παρόλο που ο κανονισμός (ΕΕ, Ευρατόμ) αριθ. 883/2013 έχει ενισχύσει τον ρόλο της επιτροπής στην παρακολούθηση της διάρκειας των ερευνών, δεν μπορεί να διασφαλίσει ότι οι έρευνες διεξάγονται αδιαλείπτως και χωρίς αδικαιολόγητη καθυστέρηση δεδομένων των συνθηκών και της πολυπλοκότητας των υποθέσεων. Πρόκειται για προβληματισμό που αφορά κυρίως τις έρευνες με τη μεγαλύτερη διάρκεια.

ΠΡΟΤΕΡΑΙΟΤΗΤΕΣ ΤΗΣ ΠΟΛΙΤΙΚΗΣ ΣΕ ΘΕΜΑΤΑ ΕΡΕΥΝΩΝ ΓΙΑ ΤΟ ΕΤΟΣ 2017

Το άρθρο 17 παράγραφος 5 πρώτο εδάφιο του κανονισμού (ΕΕ, Ευρατόμ) αριθ. 883/2013: Ο γενικός διευθυντής καθορίζει ετησίως, στο πλαίσιο του ετήσιου σχεδίου διαχείρισης, τις προτεραιότητες της πολιτικής της Υπηρεσίας σε θέματα ερευνών και τις διαβιβάζει, πριν από τη δημοσίευσή τους, στην επιτροπή εποπτείας. Άρθρο 5 παράγραφος 1: Η απόφαση του γενικού διευθυντή για την έναρξη έρευνας λαμβάνει υπόψη τις προτεραιότητες της πολιτικής σε θέματα ερευνών και το ετήσιο σχέδιο διαχείρισης της Υπηρεσίας.

34. Η επιτροπή εποπτείας έλαβε σχέδιο προτεραιοτήτων της πολιτικής σε θέματα ερευνών της OLAF για το 2017 στις 22 Δεκεμβρίου 2016. Η επιτροπή κλήθηκε να προσκομίσει τις παρατηρήσεις της έως την 13η Ιανουαρίου 2017. Οι προτεραιότητες της πολιτικής σε θέματα ερευνών για το 2017 δεν είναι ουσιωδώς διαφορετικές από εκείνες για τα έτη 2014, 2015 και 2016.

35. Η επιτροπή αναμένει λεπτομερή στοιχεία της εκτίμησης επιπτώσεων της OLAF για τις προτεραιότητες της πολιτικής σε θέματα ερευνών για το 2016.

ΣΥΝΕΧΕΙΑ ΠΟΥ ΔΟΘΗΚΕ ΥΣΤΕΡΑ ΑΠΟ ΤΙΣ ΣΥΣΤΑΣΕΙΣ ΤΗΣ OLAF

Το άρθρο 17 παράγραφος 5 τρίτο εδάφιο του κανονισμού (ΕΕ, Ευρατόμ) αριθ. 883/2013: Ο γενικός διευθυντής ενημερώνει περιοδικά την επιτροπή εποπτείας σχετικά με: α) υποθέσεις στις οποίες δεν τηρήθηκαν οι συστάσεις του γενικού διευθυντή· β) υποθέσεις στις οποίες διαβιβάστηκαν πληροφορίες σε δικαστικές αρχές των κρατών μελών·

36. Όταν ολοκληρώνεται μια έρευνα της OLAF, η τελική έκθεση των πραγματικών περιστατικών (με αποδεικτικά στοιχεία και πλήρη κατάλογο των καταχωρισμένων στοιχείων στον φάκελο της υπόθεσης) και τυχόν συστάσεις που θα διατυπώσει ο γενικός διευθυντής της OLAF πρέπει να αποστέλλονται στις αρμόδιες αρχές των κρατών μελών ή στα θεσμικά και άλλα όργανα της ΕΕ που έχουν την ευθύνη για τις επόμενες ενέργειες.

37. Υπάρχουν τέσσερα είδη συστάσεων που διατυπώνονται από τον γενικό διευθυντή της OLAF: διοικητικές (θωράκιση των συμβάσεων κατά της απάτης, συμφωνίες επιχορήγησης, νομοθετική και διοικητική πρακτική), οικονομικές (ανάκτηση αχρεωστήτως καταβληθέντων ποσών), δικαστικές (ποινική διαδικασία από τις εθνικές αρχές) και πειθαρχικές (πειθαρχική διαδικασία από θεσμικά και άλλα όργανα και οργανισμούς της ΕΕ).

38. Σύμφωνα με το άρθρο 17 παράγραφος 5, ο γενικός διευθυντής ενημερώνει τακτικά την επιτροπή για τις υποθέσεις στις οποίες δεν τηρήθηκαν οι συστάσεις του.

39. Τον Μάιο και τον Ιούνιο του 2016 ο γενικός διευθυντής της OLAF έστειλε επικαιροποιήσεις στην επιτροπή εποπτείας ( 11 ) Οι επικαιροποιήσεις αυτές συνόψιζαν τις απαντήσεις που έλαβαν οι αρμόδιες αρχές έως την 29η Φεβρουαρίου 2016 όσον αφορά τις συστάσεις που εξέδωσε η OLAF από την 1η Οκτωβρίου 2013, οι οποίες δεν έχουν τηρηθεί.

Πειθαρχικές συστάσεις

40. Η OLAF σε έκθεσή της αναφέρει ( 12 ) ότι έχει εκδώσει 55 πειθαρχικές συστάσεις από την 1η Ιανουαρίου 2013 (24 συστάσεις το 2013· 15 συστάσεις το 2014 και 16 συστάσεις το 2015).

41. Από την 1 Οκτωβρίου 2013, η OLAF ανέφερε σε εκθέσεις της προς την επιτροπή εποπτείας ότι οκτώ πειθαρχικές συστάσεις δεν έχουν τηρηθεί από τις λαμβάνουσες αρχές που είναι επιφορτισμένες με πειθαρχικές εξουσίες. Η επιτροπή δεν έχει λάβει καμία περαιτέρω λεπτομέρεια στην έκθεση, επομένως οι ακόλουθες παρατηρήσεις βασίζονται στις συνοπτικές πληροφορίες που παρέσχε ο γενικός διευθυντής της OLAF.

42. Σε δύο περιπτώσεις οι αρχές έκριναν ότι τα πραγματικά περιστατικά είχαν ανεπαρκώς τεκμηριωθεί από τις ερευνητικές δραστηριότητες. Σε μία από τις περιπτώσεις οι αρχές έκριναν ότι τα πραγματικά περιστατικά που διαπίστωσε η OLAF δεν ήταν επαρκώς σοβαρά ώστε να οδηγήσουν σε πειθαρχικές διαδικασίες. Σε δύο περιπτώσεις, τα πραγματικά περιστατικά που διαπιστώθηκαν από την OLAF είχαν αξιολογηθεί εκ νέου και οι αρχές αποφάσισαν να μην προβούν σε πειθαρχικές ενέργειες. Μία από τις αρχές δήλωσε ότι η φύση των πραγματικών περιστατικών που διαπιστώθηκαν δεν συνεπαγόταν πειθαρχική ευθύνη.

43. Η επιτροπή εποπτείας ξεκίνησε μια διαδικασία ανάλυσης της συνέχειας που δόθηκε στις πειθαρχικές συστάσεις. Κατά την περίοδο υποβολής εκθέσεων, ο εισηγητής που ήταν αρμόδιος για την ανάλυση των οικονομικών, διοικητικών και πειθαρχικών συστάσεων διεξήγαγε διερευνητικές εργασίες, ώστε να καθορίσει το πεδίο εφαρμογής μιας πιθανής γνωμοδότησης ή έκθεσης. Η αρχική ανάλυση των συστάσεων διενεργήθηκε βάσει δείγματος που παρέσχε η OLAF. Η εν λόγω ανάλυση συμπληρώθηκε με διμερείς επαφές με την επιτροπή εσωτερικής πειθαρχίας της Επιτροπής και με τη δρομολόγηση ερωτηματολογίου προς τους ενδιαφερόμενους φορείς της OLAF. Απάντησαν διάφοροι ρυθμιστικοί οργανισμοί, θεσμικά και άλλα όργανα της ΕΕ δίνοντας πολύ πολύτιμες πληροφορίες. Ωστόσο, ο γενικός γραμματέας ( 13 ) της Ευρωπαϊκής Επιτροπής αρνήθηκε να απαντήσει στο ερωτηματολόγιο της επιτροπής εποπτείας και να κοινοποιήσει οποιαδήποτε πληροφορία, καλώντας την επιτροπή, σε δύο περιστάσεις, να εργαστεί αποκλειστικά με βάση τις πληροφορίες που παρέσχε ο γενικός διευθυντής της OLAF.

44. Συνεπώς, η επιτροπή εποπτείας δεν έχει επαρκείς ποιοτικές πληροφορίες στη διάθεσή της για να επιβλέπει τη χρησιμότητα των πειθαρχικών συστάσεων της OLAF. Επιπλέον, η επιτροπή δεν έχει επαρκή ποσοτικά στοιχεία για να αξιολογήσει την αναλογία των συστάσεων στις οποίες δόθηκε συνέχεια σε σύγκριση με τον συνολικό αριθμό των πειθαρχικών συστάσεων που εκδόθηκαν, δεδομένου ότι οι διαθέσιμες πληροφορίες δεν αφορούν την ίδια χρονική περίοδο.

Συστάσεις δικαστικού χαρακτήρα

45. Η επιτροπή εποπτείας ανέλαβε προχώρησε σε επιπλέον έργο σχετικά με τη συνέχεια που δόθηκε στις συστάσεις δικαστικού χαρακτήρα και την παρακολούθηση που πραγματοποίησε η OLAF σε αυτόν τον τομέα. Πραγματοποιήθηκαν πολλές συνεδριάσεις εργασίας για τον σκοπό αυτό και παρασχέθηκε τεκμηρίωση από την OLAF για τα μέτρα που λήφθηκαν, ώστε να βελτιωθεί η παρακολούθηση, καθώς και για την ποιότητα των συστάσεων δικαστικού χαρακτήρα.

46. Το 2012 η OLAF θέσπισε ένα σύστημα για τη συλλογή πληροφοριών από τα κράτη μέλη καθώς και κατευθυντήριες γραμμές για την παρακολούθηση, δίνοντας έτσι τη δυνατότητα να υπάρχει ανίχνευση των αποφάσεων για απόρριψη ή δίωξη όπως λαμβάνονται από τις εθνικές δικαστικές αρχές μετά τη διαβίβαση των συστάσεων της OLAF. Η επιτροπή αναγνωρίζει τη μεγάλη προσπάθεια που απαιτείται από την OLAF για τη συλλογή των εν λόγω στοιχείων.

47. Η OLAF σε έκθεσή της αναφέρει ( 14 ) ότι έχει εκδώσει 284 συστάσεις που εστάλησαν σε δικαστικές αρχές από την 1η Ιανουαρίου 2013 (85 συστάσεις το 2013· 101 συστάσεις το 2014 και 98 συστάσεις το 2015).

48. Σύμφωνα με τις πληροφορίες που παρασχέθηκαν από τον γενικό διευθυντή της OLAF, 18 συστάσεις που διαβιβάστηκαν στις εθνικές δικαστικές αρχές δεν έχουν εφαρμοστεί από τον Οκτώβριο 2013 έως τον Φεβρουάριο του 2016 ( 15 )

49. Οι λόγοι για τη μη εφαρμογή των συστάσεων που υποβάλλονται στις δικαστικές αρχές ήταν οι εξής: α) 13 συστάσεις δεν μπορούσαν να ληφθούν υπόψη ή να εφαρμοστούν λόγω έλλειψης αποδεικτικών στοιχείων ή, σε μία περίπτωση, λόγω ανεπαρκών αποδεικτικών στοιχείων β) 3 συστάσεις δεν μπορούσαν να ληφθούν υπόψη ή να εφαρμοστούν επειδή είχαν παραγραφεί γ) 2 συστάσεις δεν μπορούσαν να ληφθούν υπόψη ή να εφαρμοστούν, διότι τα προβαλλόμενα περιστατικά δεν θεωρούνται ποινικό αδίκημα.

50. Η επιτροπή εποπτείας επισημαίνει, ωστόσο, ότι η OLAF δηλώνει στις εκθέσεις της ότι από τις 317 συστάσεις που διαβιβάζονται στις δικαστικές αρχές από το 2008, οι 168 είχαν οδήγησαν σε απόρριψη των πληροφοριών ή δεν αναλήφθηκε καμία δράση.

51. Η επιτροπή εποπτείας δεν μπορεί να καταλήξει σε συμπεράσματα χωρίς αντιστοίχιση δεδομένων των αναφερόμενων περιόδων που έχουν επισημανθεί από την OLAF.

52. Η επιτροπή εποπτείας δεν έχει επαρκείς ουσιαστικές πληροφορίες στη διάθεσή της, ώστε να επιβλέπει την αναλογία των συστάσεων στις οποίες δίνεται συνέχεια σε σχέση με τον συνολικό αριθμό των συστάσεων δικαστικού χαρακτήρα που εκδόθηκαν, γεγονός που θα βοηθούσε στην αξιολόγηση της αποτελεσματικότητας των ερευνών της OLAF. Τουλάχιστον η επιτροπή δεν θα χρειαζόταν να παραλαμβάνει: α) την τελική έκθεση της υπόθεσης που διαβιβάζεται στην εθνική δικαστική αρχή· β) την απάντηση που δόθηκε στην OLAF από την εθνική δικαστική αρχή.

53. Κατά συνέπεια, η επιτροπή εποπτείας θεωρεί ότι οι πληροφορίες που διαβίβασε η OLAF δεν είναι επαρκείς για να καλύψουν τις υποχρεώσεις του γενικού διευθυντή της OLAF οι οποίες ορίζονται στο άρθρο 17 παράγραφος 5 του κανονισμού (ΕΕ, Ευρατόμ) αριθ. 883/2013.

54. Η εξέταση των λόγων για τις αποφάσεις απόρριψης που ελήφθησαν από τα κράτη μέλη ( 16 ) και κοινοποιήθηκαν από την OLAF αποδεικνύει ότι οι δύο κύριοι λόγοι για τις απορρίψεις ήταν: α) έλλειψη αποδεικτικών στοιχείων ή ανεπαρκή αποδεικτικά στοιχεία —το 50 % των απορρίψεων, β) απουσία ποινικών αδικημάτων —το 33 % των απορρίψεων.

55. μια τάση μεταξύ ορισμένων εθνικών εισαγγελέων να μη δίνουν το ίδιο επίπεδο προτεραιότητας στις υποθέσεις, δεδομένου ότι επηρεάζουν τα συμφέροντα του κράτους, της ΕΕ, τα εθνικά συμφέροντα » Η OLAF εξέφρασε την ανησυχία της σχετικά με το ότι είχε παρατηρηθεί « ( 17 ) Η OLAF πραγματοποίησε ανάλυση που αναφέρει ότι τα στοιχεία που συγκεντρώθηκαν κατά τις διοικητικές της έρευνες δεν αναγνωρίζονται άμεσα από τα κράτη μέλη, ιδίως κατά τη διεξαγωγή ή την επανεκκίνηση ερευνών μεγάλης κλίμακας με διακρατική διάσταση.

56. Η επιτροπή δεν είχε ενημερωθεί στο τέλος της τρέχουσας περιόδου αναφοράς για την ανάλυση της OLAF προς στήριξη των διαπιστώσεών της και, συγκεκριμένα, για το περιεχόμενο των εργασιών της στο πλαίσιο ομάδων εργασίας με τα κράτη μέλη για το θέμα αυτό. Η επιτροπή επισημαίνει ότι η μεταρρύθμιση του κανονισμού του 2013 ενίσχυσε και αποσαφήνισε τις διερευνητικές εξουσίες της OLAF στη συλλογή των υλικών αποδεικτικών στοιχείων.

57. Ύστερα από τις συναντήσεις εργασίας και τις ουσιαστικές συζητήσεις με την OLAF, η επιτροπή εντόπισε ορισμένα ζητήματα τα οποία απαιτούν ενδελεχή ανάλυση: — Η ενίσχυση της εμπειρογνωμοσύνης της ΟLAF όσον αφορά τα δικονομικά δικαιώματα σε κάθε κράτος μέλος (18)· — Η ενίσχυση της βοήθειας της OLAF στα κράτη μέλη μετά τη διαβίβαση των ερευνών της· — η πρότερη και στενότερη συνεργασία της OLAF με τους οργανισμούς επιβολής του νόμου των κρατών μελών, για παράδειγμα μέσω κοινών ομάδων έρευνας· — η επανεξέταση της εφαρμογής από την OLAF διατάξεων που επιτρέπουν τη διαβίβαση πληροφοριών στις δικαστικές αρχές κατά τη συλλογή αποδεικτικών στοιχείων απαιτεί ταχεία χρήση των δικαστικών εξουσιών.

58. συγκρότησα ομάδα εργασίας για να εξετάσει την αίτησή σας και αναμένω ότι τα αποτελέσματα θα είναι διαθέσιμα τον Μάιο του [2016]. Το προσωπικό της OLAF θα πρέπει επίσης να επικοινωνήσει με τη γραμματεία της ΕΕπ για διευκρινίσεις σχετικά ορισμένα από τα αιτήματα αυτά » Στην απάντησή του στην αίτηση της επιτροπής εποπτείας για παροχή πληροφοριών που αφορούν τη συνέχεια που δόθηκε στις συστάσεις δικαστικού χαρακτήρα της OLAF, ο γενικός διευθυντής της OLAF ανέφερε ότι « ( 19 ) . Στο τέλος της τρέχουσας περιόδου αναφοράς για την ανάλυση επιτροπή εποπτείας δεν έχει λάβει τα αποτελέσματα της εργασίας που πραγματοποίησε η OLAF.

Οικονομικές συστάσεις

59. Η OLAF σε έκθεσή της αναφέρει ( 20 ) ότι έχει εκδώσει 706 οικονομικές συστάσεις από την 1η Ιανουαρίου 2013 (233 συστάσεις το 2013· 253 συστάσεις το 2014 και 220 συστάσεις το 2015).

60. Σύμφωνα με τις πληροφορίες που παρασχέθηκαν από τον γενικό διευθυντή τον Μάιο και τον Ιούνιο του 2016, πέντε οικονομικές συστάσεις, που εκδόθηκαν μεταξύ Οκτωβρίου 2013 και Φεβρουαρίου 2016, δεν εφαρμόστηκαν από τις αρχές που είναι αρμόδιες για τη διαχείριση των πόρων της ΕΕ. Δεν υπήρχε σαφής τάση ως προς τους λόγους για τους οποίους δεν ακολουθήθηκαν οι συστάσεις. Οι λόγοι ήταν, μεταξύ άλλων, η ανεπάρκεια τεκμηρίωσης, η έλλειψη νόμιμου δικαιώματος για την ανάκτηση πληροφοριών, η ανυπαρξία αποδείξεων για τις παρατυπίες ή το γεγονός ότι δεν επηρεάζονταν οι πόροι της ΕΕ.

61. Σημαντικός δείκτης, όσον αφορά τις οικονομικές συστάσεις, είναι το ποσοστό από το συνιστώμενο ποσό που έχει πράγματι εισπραχθεί. Πριν από το 2012 τα ποσά που είχαν εισπραχθεί συνδέονταν από την OLAF με το συγκεκριμένο έτος κατά το οποίο δόθηκαν οι συστάσεις, και έτσι το ποσοστό είσπραξης μπορούσε να χρησιμοποιηθεί ως δείκτης επιδόσεων. Μετά το 2012 δεν είναι πλέον δυνατό να υπολογιστεί το ποσοστό είσπραξης. Η παράμετρος αυτή θα ήταν ιδιαίτερα χρήσιμη όταν η εκτίμηση των αρμόδιων αρχών για το ποσό που πρέπει να εισπραχθεί διαφέρει από την εκτίμηση της OLAF. Ύστερα από συζητήσεις με την επιτροπή, η OLAF δεσμεύτηκε να διεξαγάγει εσωτερική αξιολόγηση ώστε να βελτιώσει ακόμα περισσότερο τις οικονομικές της συστάσεις. Κατά συνέπεια, εκδόθηκαν Οδηγίες σχετικά με την κατάρτιση οικονομικών συστάσεων και των σχετικών τομέων της τελικής έκθεσης της OLAF στις 7 Οκτωβρίου 2016 από το γενικό διευθυντή της OLAF.

62. Η επιτροπή εποπτείας αναγνωρίζει επίσης ότι η OLAF διεξάγει μια εσωτερική αξιολόγηση όσον αφορά τη δημοσιονομική διαδικασία παρακολούθησης και ότι αυτή η αξιολόγηση περιλαμβάνει εναλλακτικές προσεγγίσεις για τη μέτρηση της αποτελεσματικότητας των οικονομικών συστάσεων της Υπηρεσίας. Ουσιαστικά, ο γενικός διευθυντής της OLAF προτίθεται να ζητήσει από τους αποδέκτες των οικονομικών του συστάσεων να κοινοποιήσουν τα ποσά που έγιναν δεκτά για την είσπραξη.

Διοικητικές συστάσεις

63. Από την 1η Ιανουαρίου 2013 η OLAF αναφέρει σε έκθεσή της ( 21 ) ότι εξέδωσε 69 συστάσεις (11 το 2013, 28 το 2014 και 30 το 2015).

64. Ωστόσο, ο γενικός διευθυντής της OLAF δεν έχει αναφέρει στοιχεία σχετικά με τις διοικητικές συστάσεις που εξέδωσε και τις οποίες δεν ακολούθησαν οι αποδέκτες, δεδομένου ότι δεν υπάρχει υποχρέωση για κάτι τέτοιο. Παρ’ όλα αυτά, η επιτροπή εποπτείας θεωρεί ότι αυτές οι πληροφορίες θα ήταν χρήσιμες.

ΠΡΟΣΧΕΔΙΟ ΠΡΟΫΠΟΛΟΓΙΣΜΟΥ 2017

Άρθρο 6 παράγραφος 2 της απόφασης 1999/352/ΕΚ της Επιτροπής, της 28ης Απριλίου 1999, για την ίδρυση της Ευρωπαϊκής Υπηρεσίας Καταπολέμησης της Απάτης, όπως τροποποιήθηκε με την απόφαση 2013/478/ΕΕ της Επιτροπής, της 27ης Σεπτεμβρίου 2013: «2. Ο γενικός διευθυντής διαβιβάζει, μετά από διαβούλευση με την εποπτική επιτροπή, στον γενικό διευθυντή Προϋπολογισμού προσχέδιο προϋπολογισμού που προορίζεται να εγγραφεί στο σχετικό με την Υπηρεσία παράρτημα του τμήματος του γενικού προϋπολογισμού της Ευρωπαϊκής Ένωσης που αφορά την Επιτροπή». Άρθρο 15 παράγραφος 1 τρίτο εδάφιο του κανονισμού (ΕΕ, Ευρατόμ) αριθ. 883/2013: «Η επιτροπή εποπτείας απευθύνει στον γενικό διευθυντή γνωμοδοτήσεις, καθώς και συστάσεις κατά περίπτωση, μεταξύ άλλων όσον αφορά τους απαιτούμενους πόρους για τη διενέργεια του ερευνητικού έργου της Υπηρεσίας (…)».

65. Η επιτροπή εποπτείας εξέφρασε τη στήριξή της για το προσχέδιο προϋπολογισμού της OLAF για το 2017, υπό την προϋπόθεση ότι οι συστάσεις της και οι παρατηρήσεις της θα ληφθούν πλήρως υπόψη για τον προϋπολογισμό της OLAF για το 2018, τον οποίο η επιτροπή θα εξετάσει στο πλαίσιο της ετήσιας γνωμοδότησής της.

66. Κατά την άποψη της επιτροπής οι πόροι της OLAF θα πρέπει να επικεντρωθούν στη βασική της δραστηριότητα, δηλαδή τη διερεύνηση παράνομων δραστηριοτήτων, σοβαρών παρατυπιών, απάτης, παραβίασης επαγγελματικών υποχρεώσεων και άλλων στοιχείων που θίγουν τα συμφέροντα της ΕΕ. Με βάση τα σχόλια της OLAF, η επιτροπή συμφωνεί, ωστόσο, ότι για τη διαφύλαξη της ανεξαρτησίας της OLAF ορισμένοι περιορισμένοι και δικαιολογημένοι πόροι υποστήριξης παραμένουν στο πλαίσιο της OLAF.

67. Όσον αφορά το ερευνητικό προσωπικό, η επιτροπή αναγνωρίζει τις εξηγήσεις που παρασχέθηκαν για τους 171 υπαλλήλους που εργάζονται στον ερευνητικό τομέα — « Εκτός από το προσωπικό των οποίων η περιγραφή καθηκόντων είναι “ερευνητής/-τρια”, το ποσό αυτό περιλαμβάνει επίσης άλλο ερευνητικό προσωπικό, όπως “υπεύθυνος/-η υπόθεσης-αρμόδιος/-α για την επιλογή” ή “αναλυτής/- τρια πληροφοριών”. Οι επικεφαλής του τομέα και οι αναπληρωτές προϊσταμένων των ερευνητικών μονάδων ανήκουν επίσης στο ερευνητικό προσωπικό, παρόλο που έχουν διαφορετικές περιγραφές καθηκόντων» .

68. Οι εσωτερικοί νομικοί εμπειρογνώμονες συμβάλλουν στην ενίσχυση της ικανότητας της OLAF για την ορθή εφαρμογή του εθνικού δικαίου και την ανάπτυξη ικανοτήτων σε επίπεδο ΕΕ για την καταπολέμηση της απάτης. Επομένως, η OLAF θα πρέπει να εξακολουθήσει να προσλαμβάνει προσωπικό της ΕΕ με πιστοποιημένα νομικά προσόντα στη σχετική γλώσσα. Η επιτροπή θεωρεί ότι δεν είναι δυνατόν να καλυφθεί η έλλειψη εσωτερικών εθνικών νομικών εμπειρογνωμόνων μέσω εσωτερικής εκπαίδευσης για μη νομικούς ή με τα περιορισμένα έγγραφα τεκμηρίωσης, όπως το «Country mini-profiles» (Μίνι προφίλ κάθε χώρας) που διατίθεται στο ενδοδίκτυο της OLAF και εξετάστηκε από την επιτροπή. Για τον λόγο αυτό η επιτροπή είναι ιδιαίτερα ευνοϊκή απέναντι στους συνεχιζόμενους ειδικούς διαγωνισμούς.

ΕΤΗΣΙΑ ΕΚΘΕΣΗ ΔΡΑΣΤΗΡΙΟΤΗΤΩΝ ΤΗΣ OLAF — 2015

Το άρθρο 15 παράγραφος 1 πρώτο εδάφιο του κανονισμού (ΕΕ, Ευρατόμ) αριθ. 883/2013: «Η επιτροπή εποπτείας παρακολουθεί τακτικά την εκτέλεση από την Υπηρεσία των ερευνητικών της καθηκόντων, προκειμένου να ενισχύσει την ανεξαρτησία της Υπηρεσίας κατά την ορθή άσκηση των αρμοδιοτήτων που της ανατίθενται δυνάμει του παρόντος κανονισμού».

69. Η επιτροπή εποπτείας αναγνωρίζει ότι η OLAF βελτίωσε την παρουσίαση της έκθεσης της OLAF και της ετήσιας έκθεσης δραστηριοτήτων της όσον αφορά το ευανάγνωστο, τη σαφήνεια των εκθέσεων καθώς και τα διαγράμματα και τους πίνακες που παρέχονται, τα οποία λαμβάνουν υπόψη τις συστάσεις της επιτροπής εποπτείας. Συγκεκριμένα, η επιτροπή εκτιμά ιδιαίτερα την ένδειξη στην έκθεση της OLAF για το 2015 για τη «Μέση διάρκεια των περατωθεισών ερευνών μόνο» με την οποία επιβεβαιώνεται η προσέγγιση που υιοθετήθηκε στην έκθεση της OLAF για το 2014.

70. Η επιτροπή προσδιόρισε τρόπους προκειμένου να βελτιωθεί η υποβολή εκθέσεων σχετικά με τη διάρκεια των ερευνών. Η έλλειψη στοιχείων σχετικά με την επανεξέταση και τον έλεγχο της διάρκειας των ερευνών συνιστά λόγο ανησυχίας. Επίσης η επιτροπή θα επιθυμούσε μια τεκμηριωμένη αιτιολόγηση για τη χρήση του ορίου αναφοράς των 20 μηνών.

71. Η υποβολή εκθέσεων από την OLAF σχετικά με τις καταγγελίες που αφορούν την προστασία των θεμελιωδών δικαιωμάτων δεν είναι πλήρης. Η OLAF αναφέρει στην έκθεσή της προς την επιτροπή μόνο τις καταγγελίες που υποβλήθηκαν σύμφωνα με διαδικασία που δημοσιεύεται σε δικτυακό τόπο. Η επιτροπή εντόπισε την ύπαρξη κι άλλων καταγγελιών που έχουν πιθανώς σχέση με την προστασία των θεμελιωδών δικαιωμάτων και τις διαδικαστικές εγγυήσεις. Η επιτροπή θεωρεί σημαντικό να είναι πλήρης η υποβολή των εκθέσεων δεδομένου του ρόλου της OLAF στον τομέα αυτό.

72. Η έκθεση του γενικού διευθυντή της OLAF σχετικά με την εφαρμογή των συστάσεων της επιτροπής εποπτείας δεν συμφωνεί με την αξιολόγηση της επιτροπής. Η επιτροπή εκφράζει την ανησυχία της για την έλλειψη επαρκών πληροφοριών τις οποίες διαβιβάζει ο γενικός διευθυντής της OLAF για το ζήτημα αυτό.

ΣΥΝΕΧΕΙΑ ΑΠΟ ΤΗΝ OLAF ΣΧΕΤΙΚΑ ΜΕ ΤΙΣ ΣΥΣΤΑΣΕΙΣ ΤΗΣ ΕΠΙΤΡΟΠΗΣ ΕΠΟΠΤΕΙΑΣ

Το άρθρο 15 παράγραφος 1 τρίτο εδάφιο του κανονισμού (ΕΕ, Ευρατόμ) αριθ. 883/2013: «Η επιτροπή εποπτείας απευθύνει στον γενικό διευθυντή γνωμοδοτήσεις, καθώς και συστάσεις κατά περίπτωση, μεταξύ άλλων όσον αφορά τους απαιτούμενους πόρους για τη διενέργεια του ερευνητικού έργου της Υπηρεσίας, τις προτεραιότητες της Υπηρεσίας σε θέματα ερευνών και τη διάρκεια των ερευνών. Οι εν λόγω γνωμοδοτήσεις εκδίδονται με δική της πρωτοβουλία, κατόπιν αιτήσεως του γενικού διευθυντή ή κατόπιν αιτήσεως θεσμικού ή άλλου οργάνου ή οργανισμού, χωρίς ωστόσο να παρεμποδίζουν τις διεξαγόμενες έρευνες».

73. Κατά τη διάρκεια της περιόδου που καλύπτεται από την παρούσα έκθεση, η επιτροπή εποπτείας παρακολούθησε την πρόοδο που σημείωσε η OLAF όσον αφορά 26 από τις συστάσεις της. Το παράρτημα περιέχει συγκεκριμένες συστάσεις και μια επικαιροποίηση σχετικά με την κατάσταση της κάθε σύστασης.

74. Η επιτροπή εποπτείας χαρακτηρίζει ως «υψηλής προτεραιότητας» τις συστάσεις που σχετίζονται με τα θεμελιώδη δικαιώματα των πολιτών της ΕΕ, με τις κανονιστικές υποχρεώσεις της OLAF και με τις εγγυήσεις της ανεξαρτησίας της OLAF.

75. Ο γενικός διευθυντής της OLAF συμφώνησε σχετικά με τον κατάλογο των συστάσεων στις οποίες πρέπει να δοθεί συνέχεια και δεν διαφώνησε επισήμως με το περιεχόμενο καμίας από τις 26 συστάσεις. Ωστόσο, αξιολόγησε προσωπικά μόνο τις 15 από αυτές ( 22 ) Με βάση τις διαθέσιμες πληροφορίες, η επιτροπή εποπτείας αξιολόγησε το επίπεδο εφαρμογής των συστάσεων ως εξής: 3 εφαρμόστηκαν, 1 εφαρμόστηκε μερικώς, 11 δεν εφαρμόστηκαν, 7 άγνωστη κατάσταση ( 23 ) , 4 κατέστησαν παρωχημένες.

76. Όσον αφορά τις μελλοντικές γνωμοδοτήσεις, η επιτροπή εποπτείας θα επιδιώξει μια επίσημη δέσμευση από τον γενικό διευθυντή της OLAF να αναλάβει δράση (-εις) σε ανταπόκριση στις συστάσεις. Η επιτροπή δεν θα δώσει συνέχεια σε τυχόν συστάσεις για τις οποίες δεν παρέχεται η δέσμευση με την αιτιολογία ότι η σύσταση δεν έχει συμφωνηθεί.

77. Η υποβολή εκθέσεων από τον γενικό διευθυντή της OLAF δεν αντικατοπτρίζει την τρέχουσα κατάσταση των συστάσεων της επιτροπής εποπτείας. Η επιτροπή εκφράζει την ανησυχία της για τη μη εφαρμογή των πέντε συστάσεων «υψηλής προτεραιότητας» και την έλλειψη επαρκών πληροφοριών από τον γενικό διευθυντή της OLAF.

ΔΙΑΚΥΒΕΡΝΗΣΗ ΤΗΣ ΕΠΙΤΡΟΠΗΣ ΕΠΟΠΤΕΙΑΣ

Συναντήσεις με τα θεσμικά και άλλα όργανα και τους οργανισμούς της ΕΕ

78. Η επιτροπή εποπτείας συνέβαλε ενεργά στην ανταλλαγή απόψεων με τα θεσμικά όργανα όπως προβλέπεται στο άρθρο 16 του κανονισμού (ΕΕ, Ευρατόμ) αριθ. 883/2013 και είχε συναντήσεις τακτικά και παρείχε εξειδικευμένη βοήθεια στον αντιπρόεδρο της Επιτροπής που είναι αρμόδιος για την OLAF, το Ευρωπαϊκό Κοινοβούλιο (Επιτροπή Ελέγχου του Προϋπολογισμού) και την ομάδα καταπολέμησης της απάτης στο Συμβούλιο.

79. Η επιτροπή εποπτείας συνεχίζει να συνεργάζεται με άλλα ενδιαφερόμενα μέρη όπως το Ελεγκτικό Συνέδριο της Ευρωπαϊκής Ένωσης, η Ευρωπαία Διαμεσολαβήτρια και ο Ευρωπαϊκός Οργανισμός Θεμελιωδών Δικαιωμάτων.

Μέθοδοι εργασίας και διαφάνεια

80. Το 2016 η επιτροπή Εποπτείας πραγματοποίησε 11 συνεδριάσεις. Ο πρόεδρος, οι εισηγητές και τα μέλη της γραμματείας πραγματοποίησαν επίσης τακτικές συνεδριάσεις για την εξέταση συγκεκριμένων θεμάτων. Για κάθε υπό εξέταση μείζον θέμα η ΕΕπ διόρισε έναν εισηγητή. Οι εισηγητές συνεργάστηκαν με τη γραμματεία της ΕΕπ για την κατάρτιση σχεδίων εκθέσεων, γνωμοδοτήσεων ή εγγράφων προς συζήτηση στις συνεδριάσεις ολομέλειας. Συναντήθηκαν επίσης με τους διαχειριστές της OLAF και το προσωπικό στο πλαίσιο της προετοιμασίας των γνωμοδοτήσεων και των εκθέσεων της επιτροπής.

81. Οι γνωμοδοτήσεις της επιτροπής εποπτείας συζητούνταν πάντοτε εκτενώς με την OLAF πριν από την οριστικοποίηση. Το 2016 η επιτροπή διαβουλεύτηκε με την OLAF και ανέπτυξε τη διαδικασία της για την έκδοση γνωμοδοτήσεων και εκθέσεων. Για τη διασφάλιση της μέγιστης δυνατής διαφάνειας των εργασιών της, η επιτροπή αποφάσισε να δημοσιοποιεί μη εμπιστευτικά έγγραφα δημοσίου ενδιαφέροντος στον δικτυακό της τόπο (http://europa.eu/supervisory-committee-olaf/).

Τροποποίηση του κανονισμού (ΕΕ, Ευρατόμ) αριθ. 883/2013 σχετικά με τη γραμματεία της επιτροπής εποπτείας

82. Η γραμματεία της επιτροπής εποπτείας αποτελείται από δικηγόρους, ερευνητές και βοηθούς που αναλαμβάνουν την καθημερινή παρακολούθηση των ερευνητικών δραστηριοτήτων της OLAF και συνδράμουν τα μέλη της ΕΕπ στην εκτέλεση των καθηκόντων τους. Η γραμματεία λαμβάνει πληροφορίες που προορίζονται για την επιτροπή για τις οποίες προβαίνει σε μια πρώτη εξέταση. Είναι επίσης υπεύθυνη για την παροχή νομικών συμβουλών στα μέλη της επιτροπής. Το 2016 η γραμματεία είχε συνολικά οκτώ θέσεις.

83. Η γραμματεία της επιτροπής εποπτείας διαδραματίζει κρίσιμο ρόλο επικουρώντας την επιτροπή στην άσκηση των καθηκόντων της για παρακολούθηση με αξιόπιστο και αποτελεσματικό τρόπο. Κατά την περίοδο υποβολής εκθέσεων, ωστόσο, το προσωπικό της γραμματείας υπαγόταν διοικητικά στον γενικό διευθυντή της OLAF (ιδίως όσον αφορά την κατάρτιση, την αξιολόγηση, την εξέλιξη της σταδιοδρομίας και τις προαγωγές).

84. Μετά την τροποποίηση του κανονισμού (ΕΕ, Ευρατόμ) αριθ. 883/2013 ( 24 ) από την 1η Ιανουαρίου 2017 η γραμματεία της επιτροπής παρέχεται απευθείας από την Επιτροπή, ανεξάρτητα από την OLAF και σε στενή συνεργασία με την επιτροπή.

Θέματα προϋπολογισμού

85. Το 2016 ο προϋπολογισμός της επιτροπής των 200 000 EUR διαβιβάστηκε από την OLAF στην Ευρωπαϊκή Επιτροπή, ώστε να διασφαλιστεί η ανεξαρτησία της επιτροπής από την OLAF.

86. Ύστερα από αίτημα της επιτροπής εποπτείας, η Υπηρεσία Εσωτερικού Ελέγχου της Ευρωπαϊκής Επιτροπής ετοίμασε έκθεση σχετικά με τη διακυβέρνηση, τον σχεδιασμό, την παρακολούθηση και την εφαρμογή του κονδυλίου του προϋπολογισμού της επιτροπής εποπτείας της OLAF. Η επιτροπή εποπτείας εκφράζει την ικανοποίησή της για την έκθεση ελέγχου και θεωρεί ότι είναι ένα πολύτιμο εργαλείο για τη διαχείριση του προϋπολογισμού καλύτερο και πιο ευθυγραμμισμένο με την πρακτική των υπηρεσιών της Επιτροπής. Πολλές από τις συστάσεις που εξέδωσε η Υπηρεσία Εσωτερικού Ελέγχου έχουν ήδη υλοποιηθεί και ενσωματωθεί στην καθημερινή διαχείριση του προϋπολογισμού της επιτροπής εποπτείας.

ΝΟΜΟΘΕΤΙΚΟ ΠΛΑΙΣΙΟ

Αξιολόγηση του κανονισμού (ΕΕ, Ευρατόμ) αριθ. 883/2013

Άρθρο 19 του κανονισμού (ΕΕ, Ευρατόμ) 883/2013: «Έως τις 2 Οκτωβρίου 2017, η Επιτροπή υποβάλλει στο Ευρωπαϊκό Κοινοβούλιο και στο Συμβούλιο έκθεση αξιολόγησης σχετικά με την εφαρμογή του παρόντος κανονισμού. Η εν λόγω έκθεση συνοδεύεται από γνωμοδότηση της επιτροπής εποπτείας και επισημαίνει ενδεχόμενη ανάγκη τροποποίησης του παρόντος κανονισμού.»

87. Σύμφωνα με τον χάρτη πορείας της Ευρωπαϊκής Επιτροπής για την αξιολόγηση του κανονισμού (ΕΕ, Ευρατόμ) αριθ. 883/2013 ( 25 ) εντοπίστηκαν βασικά θέματα σχετικά με την αποτελεσματικότητα, την αποδοτικότητα, τη συνάφεια, και τη συνοχή τα οποία πρέπει να αντιμετωπιστούν. Οι πτυχές διακυβέρνησης της αξιολόγησης θα περιλαμβάνουν τα καθήκοντα παρακολούθησης της επιτροπής εποπτείας. Η αξιολόγηση θα καλύπτει την περίοδο από την 1η Οκτωβρίου 2013, όταν τέθηκε σε ισχύ ο κανονισμός 883/2013.

88. Η επιτροπή εποπτείας έχει αρχίσει τη δική της διαδικασία για την αξιολόγηση της εφαρμογής του κανονισμού. Θα βασίζεται στα αποτελέσματα της ανάλυσης της επιτροπής, της παρακολούθησης και της συνέχειας που θα δοθεί για τις ερευνητικές δραστηριότητες της OLAF.

89. Κατά την περίοδο αναφοράς σύμβουλοι της Επιτροπής επικοινώνησαν με ορισμένα μέλη της επιτροπής για ατομικές συνεντεύξεις προκειμένου να συμβάλουν στην αξιολόγηση του κανονισμού. Συμφώνησαν να συμμετάσχουν μόνο μετά τη λήξη της θητείας τους στην επιτροπή, ώστε να αποφευχθεί οποιαδήποτε κατάσταση δυνητικής σύγκρουσης αρμοδιοτήτων.

Πρόταση για τη σύσταση της Ευρωπαϊκής Εισαγγελίας (EPPO)

90. Η έκδοση του κανονισμού σχετικά με την Ευρωπαϊκή Εισαγγελία (EPPO) είχε συμπεριληφθεί στο πρόγραμμα εργασίας της Ευρωπαϊκής Επιτροπής για το 2017 ως προτεραιότητα για τους συννομοθέτες.

91. Είναι πιθανό ότι η σύσταση της Ευρωπαϊκής Εισαγγελίας θα έχει αντίκτυπο στο έργο και τους πόρους της OLAF και κατά αντιστοιχία, στον παρακολουθητικό ρόλο της επιτροπής εποπτείας. Μπορεί να χρειαστεί περαιτέρω αναθεώρηση του κανονισμού (ΕΕ, Ευρατόμ) αριθ. 883/2013. Η επιτροπή έχει παρακολουθήσει, από την έναρξη του έργου, τακτικά τις σχετικές εξελίξεις και θα συνεχίσει να το πράττει.

(1) Κανονισμός (ΕΕ, Ευρατόμ) αριθ. 883/2013 του Ευρωπαϊκού Κοινοβουλίου και του Συμβουλίου, της 11ης Σεπτεμβρίου 2013, σχετικά με τις έρευνες που πραγματοποιούνται από την Ευρωπαϊκή Υπηρεσία Καταπολέμησης της Απάτης (OLAF) και την κατάργηση του κανονισμού (ΕΚ) αριθ. 1073/1999 του Ευρωπαϊκού Κοινοβουλίου και του Συμβουλίου και του κανονισμού (Ευρατόμ) αριθ. 1074/1999 του Συμβουλίου (ΕΕ L 248 της 18.9.2013, σ. 1).

(2) Άρθρο 15.

(3) Απόφαση της Επιτροπής C(2016) 1449 final.

(4) Ares(2016)1280862)

(5) Διάταξη του Προέδρου του Γενικού Δικαστηρίου της 20ής Ιουλίου 2016 — Γενικός Διευθυντής της OLAF κατά Επιτροπής στην υπόθεση T-251/16R

(6) Ares(2016)6451016 της 16ης Νοεμβρίου 2016

(7) Βλέπε την επιτομή στον δικτυακό τόπο της επιτροπής εποπτείας της OLAF.

(8) Πρβλ. Εποπτική έκθεση αριθ. 3/2014 σχετικά με Opening of Cases in OLAF in 2012 (Άνοιγμα υποθέσεων στην OLAF το 2012).

(9) Η OLAF παρέσχε επίσης στην επιτροπή εποπτείας πρόσβαση σε δείγμα 62 υποθέσεων που διαρκούν περισσότερο από 12 μήνες. Η επιτροπή ενέκρινε ένα πλαίσιο ανάλυσης και ανάλυση των υποθέσεων που ήταν ακόμα σε εκκρεμότητα.

(10) Στη γνωμοδότησή της αριθ. 4/2014 με τίτλο «Έλεγχος της διάρκειας των ερευνών που διενεργούνται από την Ευρωπαϊκή Υπηρεσία Καταπολέμησης της Απάτης» η επιτροπή συνέστησε στην OLAF, μεταξύ άλλων: 1) να εμπλουτίσει το περιεχόμενο των 12μηνιαίων εκθέσεων με επαναλαμβανόμενες πραγματολογικές πληροφορίες που σχετίζονται με την υπόθεση· 2) να τεκμηριώσει καλύτερα τις πραγματολογικές πληροφορίες που αφορούν τους λόγους για τους οποίους οι έρευνες διαρκούν περισσότερο από 12 μήνες και 3) να τεκμηριώσει καλύτερα τις πληροφορίες σχετικά με τα διορθωτικά μέτρα για την επίσπευση των ερευνών.

(11) Ares(2016)2867755 της 20ής Ιουνίου 2016 και Ares(2016)2336179 της 19ης Μαΐου 2016

(12) Επιχειρησιακή έκθεση της OLAF 2015, βλ. διάγραμμα 12 «εκδοθείσες συστάσεις» στη σελίδα 20 και διάγραμμα 24 «ενέργειες των αρμόδιων για διορισμούς αρχών με βάση τις πειθαρχικές συστάσεις της OLAF που εκδόθηκαν μεταξύ της 1ης Ιανουαρίου 2013 και της 31ης Δεκεμβρίου 2015» στη σελίδα 30.

(13) Βλ. σημειώσεις Ares(2016)2996187 της 28ης Ιουνίου 2016 και Ares(2016)6032504 της 20ής Οκτωβρίου 2016 που υπέγραψε ο γενικός γραμματέας της Ευρωπαϊκής Επιτροπής.

(14) Επιχειρησιακή έκθεση της OLAF 2015, βλ. διάγραμμα 12 «εκδοθείσες συστάσεις» στη σελίδα 20 και διάγραμμα 24 «ενέργειες των αρμόδιων για διορισμούς αρχών με βάση τις πειθαρχικές συστάσεις της OLAF που εκδόθηκαν μεταξύ της 1ης Ιανουαρίου 2013 και της 31ης Δεκεμβρίου 2015» στη σελίδα 30.

(15) Στις εκθέσεις που κοινοποιήθηκαν περιλαμβάνονται 14 υποθέσεις με ανεπιτυχείς συστάσεις δικαστικού χαρακτήρα, οι 9 από τις οποίες οφείλονταν σε ανεπαρκή αποδεικτικά στοιχεία.

(16) Η συγκεκριμένη ανάλυση πραγματοποιήθηκε κατά τη διάρκεια των ετών 2012 και 2013.

(17) Ετήσια έκθεση 2015

(18) Ο κανονισμός (ΕΕ, Ευρατόμ) αριθ. 883/2013 υπογραμμίζει με σαφήνεια πόσο σημαντικό είναι για την OLAF να έχει πλήρη γνώση του εθνικού δικαίου των κρατών μελών στα οποία αυτή διαβιβάζει τις διερευνητικές της εκθέσεις. Άρθρο 11 παράγραφος 2 του κανονισμού (ΕΕ, Ευρατόμ) αριθ. 883/2013: «Κατά τη σύνταξη των εν λόγω εκθέσεων και συστάσεων, λαμβάνεται υπόψη το εθνικό δίκαιο του ενδιαφερόμενου κράτους μέλους».

(19) Ares(2016)980350 — 25 Φεβρουαρίου 2016

(20) Επιχειρησιακή έκθεση της OLAF 2015, βλ. διάγραμμα 12 «εκδοθείσες συστάσεις» στη σελίδα 20 και διάγραμμα 24 «ενέργειες των αρμόδιων για διορισμούς αρχών με βάση τις πειθαρχικές συστάσεις της OLAF που εκδόθηκαν μεταξύ της 1ης Ιανουαρίου 2013 και της 31ης Δεκεμβρίου 2015» στη σελίδα 30.

(21) Επιχειρησιακή έκθεση της OLAF 2015, βλ. διάγραμμα 12 «εκδοθείσες συστάσεις» στη σελίδα 20.

(22) Σημείωμα ARES(2016)222388 της 15ης Ιανουαρίου 2016, στο οποίο ο γενικός διευθυντής της OLAF προβλέπει ότι «η OLAF θεωρεί ότι 11 από τις 15 συστάσεις έχουν εφαρμοστεί και ότι μία είναι άνευ αντικειμένου. Η εφαρμογή τριών από τις συστάσεις, οι οποίες συνδέονται με τη συζήτηση σχετικά με τις ρυθμίσεις εργασίας μεταξύ της OLAF και της ΕΕπ είναι σε εξέλιξη».

(23) Ο γενικός διευθυντής της OLAF δεν διαβίβασε πληροφορίες στην επιτροπή για 11 από τις 26 συστάσεις που διατυπώθηκαν στη γνωμοδότηση αριθ. 2/2015 σχετικά με τον έλεγχο της νομιμότητας και επαλήθευση της OLAF και στη γνωμοδότηση αριθ. 3/2015 σχετικά με το σχέδιο Προτεραιοτήτων της Πολιτικής για το 2016.

(24) Κανονισμός (ΕΕ, Ευρατόμ) 2016/2030 του Ευρωπαϊκού Κοινοβουλίου και του Συμβουλίου, της 26ης Οκτωβρίου 2016, για την τροποποίηση του κανονισμού (ΕΕ, Ευρατόμ) αριθ. 883/2013, σχετικά με τη γραμματεία της επιτροπής εποπτείας της Ευρωπαϊκής Υπηρεσίας Καταπολέμησης της Απάτης (OLAF). Ο κανονισμός εφαρμόζεται από την 1η Ιανουαρίου 2017.

(25) Βλ. http://ec.europa.eu/smart-regulation/roadmaps/docs/2017_olaf_001_evaluation_of_regulation_883_2013_en.pdf